Tienerseun duik dief plat én help homDaniël en Carike Langner. Foto: Verskaf Die 15-jarige Daniël Langner het nie eens twee keer gedink toe ŉ dief sy suster se foon gegryp het nie, maar onmiddellik die man agternagesit. Daniël en sy sussie, Carike (14), het Maandagmiddag per fiets by hul huis in Lyttelton in Centurion van die skool af aangekom toe die voorval plaasgevind het. Die deurklokkie wou nie werk nie en Carike het haar foon uitgehaal om hul ander sussie wat in die huis was te bel om die hek oop te maak. “Ek het probeer kyk of hulle vir ons gaan oopmaak en toe hoor ek net hoe Carike skree ‘Nee, nee, Daniël, help’. Toe ek omkyk, sien ek ŉ man is besig om my sussie se foon af te vat. Hy het die foon gegryp en gehardloop.” Daniël het van sy fiets af gespring en die dief agternagesit. “Ek het nie gedink nie, net begin hardloop. Die dief het om die hoek geval en sy plakkies verloor. Ek kon hom eers op die volgende hoek op ŉ grasperkie platduik.” Volgens Daniël was hy nog besig om die dief vas te hou en te vra waar sy suster se selfoon is toe ŉ onbekende man hom te hulp gesnel het. “Die man het gevra wat gaan aan en ek het gesê hy [die dief] het my sussie se foon gesteel. Die man het die dief ŉ paar keer met die plathand geklap en gevra hoekom hy dit gedoen het en waar is my sussie se foon.” Die dief het gesê hy het die foon in die bosse gegooi terwyl hy gehardloop het. “Ek het die man wat gehelp het, bedank en begin terugstap toe ek die dief se plakkies gewaar. Ek het dit opgetel en vir hom gevat. Hy het baie dankie gesê en ek het vir hom gesê hy moet dit nooit weer doen nie.” Daniël en Carike Langner. Foto: Verskaf Daniël het die foon teruggekry en vir Carike gegee wat baie bly daaroor was. Die kinders se pa, Danie Langner, besturende direkteur van die FAK en hoofleier van Die Voortrekkers, het gesê hy is ontsteld oor die misdaad wat voor hul huis plaasgevind het en wat met sy kinders kon gebeur het. “Ek is uit my hart uit dankbaar vir die onbekende man se hulp. Wens ek het geweet wie hy is om hom persoonlik te bedank. “Ek is ook ongelooflik trots op dapper Daniël. Veral trots oor die menslikheid om die plakkies op te tel en vir die dief te gaan gee.”